Parhaan lasten- ja nuortensarjan Kultaisella Venlalla vuonna 2017 palkittu Sekasin saa odotettua jatkoa. Papillon, Lumikki, Satakieli ja Hyde ovat jättäneet psykiatrisen sairaalan suljetun osaston taakseen ja edessä on loistava tulevaisuus. Vai onko sittenkään? Nuoret joutuvat huomaamaan, ettei elämä vapaana ole välttämättä ihmisen parasta aikaa, varsinkaan jos ei ole rahaa, duunia tai kattoa pään päällä. Joskus pahimpia vihollisia ovat läheiset tai systeemi, toisinaan oma mieli. Sarjan pääosissa ovat ensimmäiseltä kaudelta tutut Anssi Niemi (Hyde), Elias Westerberg (Papillon), Anna Böhm (Lumikki) sekä Eveliina Hotti (Satakieli) ja uusina tähtinä Samuli Hokkanen (Sampo) ja Aino Ojala (Sonja). Veljesten vanhempien roolissa nähdään Tiina Lymi ja Reidar Palmgren. Draaman ovat käsikirjoittaneet Jussi-palkittu Teemu Nikki (Armomurhaaja) ja Jani Pösö. Sarjan on ohjannut Teemu Nikki, ja sen tuottaa Ylelle It's Alive Films.